Isaías nyé nâ: Ǎ mína bǒd yā ndâ Dávid, vógólán hḿ: yə ḿból myāndə́gələ bod ví ó nə abɔ́d, ńdɔ̄ fə mǐ ngayi yǎ ndə́gələ̌ Ζāmbá wam ngǎ ? 14Ású tē hḿ Ǹtí émēn a yi mínā və́ ndəm: ngɔn miníngá e nə abum, ńdɔ yǎyi byé mɔ̂n fám ; bâyi nyé yole dzwé naa Emanuɛ̂l. 15Mənyáŋ ai wé byâyi bɔ̌ bīdí bíé, a kələ kwí anə́ a yəm fyal ábē, nə́ á tɔb və m̀bəŋ. 16Amú yə̄ nâ, ósúsúa yə nâ mɔ́n tě a yəm fyal ábē nə́ á tɔb və m̀bəŋ, sí yayi bɔ̌ və bilíg bilíg, é sí míńkúkúmá míbɛ̄ wambáda. 17Ǹtondôbə a komozan wa məmǒs, ású dóe, ású áyɔŋ dóe ai ású ndá dzoe, ákyāí məmǒs lábə́ yǎ kig yéne a tádigi anə́ Éfraím á ngákân ai Yúda, məmǒs mə́ ńkúkúmá yā Asiría. 18Amǒs tē, Ǹtondôbə a yi lóē bīnyɔ́nyɔ́ŋ yā Óswé yā Égiptɛn, ai mvufǒŋ yā sí Asiría. 19Nə́ bí dzála mim̀bíbíŋ ai mim̀bóg mə́kɔ́g, miǹtǔd biyoá mísə ai mədîga bíyə́m. 20Amǒs tē Ǹtondôbə a yi kəŋ ai okə̌ŋ ngə̄ŋ yā ndoŋ oswé á yād,  ǹló ai mim̀vɔ̌d yā nyɔ́l, a kəŋə́ fə zɛl. 21Amǒs tē, bâyi tə́le anə́ mod etɔ̌ŋ nyag ai miǹtómbá míbɛ̄, 22ńdɔ̄ hḿ, ḿból mə̄nyáŋ máyi bɔ ábuí éyə́gan, mənyáŋ ai wé ḿbyā byáyi bɔ̌ bīdí ású bə̄lígī yā á ǹnam. Amǒs tē, é vóm ósə̄ wɔ̂n ǎ kadəgə wúm, mətín tɔ́sin mə́ ńtɔ̄á hə á táŋ tɔ́sin mɔní, sí ē ńtɔ̄á və biyoá ai ǹsíníŋ. 24Bâyi kə́ báyīan étēde və bilâ ai m̀fan á mɔ́ amú ńnam ósə̄ wâyi bɔ̌ və biyoá ai ǹsíníŋ. 25Mod ǎ yǐ kig bɛ́d á mīńkōl bə́ kadəgə séne ai bibag, ású biyoá ai ǹsíníŋ, á wé ó ńtɔ̄á və ású mə́dîgǎ mə́ nyag ai miǹtómbá.